**Mikael Ruohomaa** (s. 17. marraskuuta 1988 Alastaro) on suomalainen jääkiekkoilija, joka pelaa Ruotsin SHL-liigan Modo Hockey:ssä. Hän on pelipaikaltaan keskushyökkääjä, mutta Ruohomaa osaa pelata myös laidassa.

Ura
---

### Seuraura

#### Vuodet alemmissa sarjoissa

Ruohomaa on Forssan Palloseuran kasvatti, mutta hän pelasi juniorina sittemmin myös Lauttakylän Lujassa, josta Ruohomaa siirtyi edelleen Porin Ässiin. Hän voitti seurassa C-nuorten SM-pronssia vuonna 2004 ja Suomenmestaruuden vuonna 2005. Ruohomaa oli jälkimmäisenä keväänä Ässien paras pistemies pudotuspeleissä tehoilla 4+6=10. Keväällä 2006 hän voitti B-nuorten SM-hopeaa. Ruohomaa pelasi alkukauden 2006–2007 Ässät-Teamin A-nuorissa, mutta siirtyi kesken kauden miesten II-divisioonaan ja Lauttakylän Lujan riveihin. Hän oli kauden päätteeksi nostamassa joukkuetta Suomi-sarjaan. Toisella Suomi-sarjakaudellaan 2007–2008 Ruohomaa oli LLujan paras pistemies, maalintekijä ja syöttäjä runkosarjassa tehoilla 14+23=37 ja hän jakoi joukkueen sisäisen pistepörssin voiton Kari Kouttisen kanssa kevään 2008 karsintasarjassa tehoilla 7+13=20.

Kesken kauden 2009–2010, tammikuun 2010 lopulla Ruohomaa vaihtoi Suomi-sarjajoukkuettaan LLujasta Kooveehen. Hän voitti kauden päätteeksi Suomi-sarjan pronssia. Kaudeksi 2010–2011 Ruohomaa siirtyi sarjatasoa ylemmäs Mestis-joukkue Lempäälän Kisaan. Tulokaskausi Mestiksessä toi hänelle 27 runkosarja- ja kolmessa playoff-ottelussa tehot 7+8=15. Ruohomaa pelasi myös osan kaudestaan lainalla Kooveessa.

Kaudeksi 2011–2012 Ruohomaa siirtyi LeKistä tutun joukkuetoveri Jarkko Näppilän vanavedessä tryout-leirin kautta Jokipoikien riveihin. Hän teki läpimurtonsa Mestiksessä, vakiinnutti paikkansa joukkueen kakkosketjussa ja oli Jokipoikien toiseksi paras pistemies Juuso Rajalan jälkeen tehoilla 12+26=38. Kevään 2012 pudotuspeleissä Ruohomaa oli viidellä osumallaan joukkueen paras maalintekijä Olavi Vauhkosen kanssa. Hän voitti kauden päätteeksi Mestis-hopeaa.

#### SM-liigaura

Ruohomaa teki kaudeksi 2012–2013 kaksivuotisen sopimuksen SM-liigajoukkue JYPin kanssa. Hän teki liigadebyyttinsä 27. syyskuuta 2012 vieraissa Saimaan Palloa vastaan. Ruohomaa merkittiin JYPin kolmosketjun oikeaan laitaan Miika Lahden ja Jari Jääskeläisen viereen. Hän sai ottelussa jääaikaa 5.26 minuuttia. Ruohomaa pelasi kautensa pitkälti JYPin ja farmijoukkue JYP-Akatemian välillä. Hän jäi JYPin SM-liigajoukkueessa varsin pieneen rooliin ja teki 18 runkosarja- ja yhdessä playoff-ottelussa kaksi maalia, jotka molemmat syntyivät 21. helmikuuta 2013 vieraissa Kalevan Palloa vastaan. Ruohomaan toinen osuma jäi JYPin 3–5-voittoon päättyneen ottelun voittomaaliksi. Hän voitti kauden päätteeksi SM-pronssia.

Kesäkuussa 2013 Ruohomaa siirtyi JYPistä vuokralle hänen aiempaan seuraansa Jokipoikiin koko kauden 2013–2014 ajaksi. Hän sijoittui tehoilla 22+43=65 koko Mestiksen pistepörssissä toiseksi edellään vain Hokin Teemu Virtala. Pelaajat valitsivat Ruohomaan koko sarjan parhaaksi pelaajaksi, ja hänet palkittiin Kultaisella kiekolla. Hänet palkittiin myös parhaana hyökkääjänä Mika Helkearo -palkinnolla ja valittiin ensimmäiseen tähdistökentälliseen. Ruohomaa valittiin myös Mestiksen tammikuun 2014 kuukauden pelaajaksi.

Kaudeksi 2014–2015 Ruohomaa siirtyi kaksivuotisella sopimuksella Kalevan Pallon riveihin. Kausi 2014–2015 oli hänelle ensimmäinen kokonainen SM-liigassa ja Ruohomaa teki 53 runkosarjaottelussa tehot 6+20=26 sekä kuudessa playoff-ottelussa tehot 3+1=4. Hän oli runkosarjassa KalPan kolmanneksi paras pistemies Jaakko Rissasen kanssa ja kevään 2015 pudotuspeleissä joukkueen paras maalintekijä kolmella osumallaan. Ruohomaa teki liigauransa ensimmäisen playoff-maalin 24. maaliskuuta 2015 kolmannessa puolivälieräottelussa vieraissa Rauman Lukkoa vastaan. Hänen osumansa ratkaisi KalPalle 3–4-jatkoaikavoiton ajassa 66.37. Ruohomaa palkittiin ottelun *Ilta-Sanomien* kolmen tähden tähtipelaajana. Seuraavassa ottelussa 26. maaliskuuta 2015 hän viimeisteli KalPan 4–2-voittoon päättyneessä ottelussa kaksi maalia, joista jälkimmäinen jäi ottelun voittomaaliksi. Ruohomaa keräsi ottelussa myös yhden syöttöpisteen. Hänet palkittiin taas *Ilta-Sanomien* kolmen tähden tähtipelaajana. Lukko vei kuitenkin lopulta koko ottelusarjan voitoin 4–2.

Ruohomaa nousi kaudella 2015–2016 KalPan ykkössentteriksi Jaakko Rissasen loukkaantumisen myötä. Hän voitti joukkueen sisäisen piste- ja syöttöpörssin tehoilla 12+31=43, kuten myös kevään 2016 pudotuspelien ensimmäisen kierroksen kolmessa ottelussa tehoilla 1+2=3.

Kaudeksi 2016–2017 Ruohomaa siirtyi kaksivuotisella sopimuksella Oulun Kärppiin. Hän voitti Mestarien liigassa joukkueen sisäisen piste- ja maalipörssin tehoilla 3+2=5 sekä sisäisen tehotilaston lukemalla +5. Ruohomaan runkosarja SM-liigassa jäi kuitenkin vain 21 ottelun mittaiseksi loukkaantumisten vuoksi. Marraskuussa 2016 hän loukkaantui loppuvuodeksi, mutta Ruohomaa joutui kuitenkin jo toisessa paluuottelussaan yli kahdeksi kuukaudeksi runkosarjan loppupuolelle asti sivuun alavartalovamman vuoksi tammikuussa 2017.

Kaudeksi 2017–2018 Ruohomaa nimettiin Kärppien varakapteeniksi. Hän teki SM-liigan yhden kauden piste-ennätyksensä tehoilla 20+29=49, joilla Ruohomaa oli joukkueen kolmanneksi paras pistemies ja sijoittui koko SM-liigan pistepörssissä yhdeksänneksi. Hän muodosti yhdessä Julius Junttilan ja Charles Bertrandin kanssa Kärppien ykkösketjun, joka pelasi pääsääntöisesti läpi koko runkosarjan 2017–2018. Ketjua pidettiin yleisesti koko SM-liigan kauden parhaana ketjuna. Kesken puolivälieräsarjan ketju kuitenkin hajotettiin, kun sekä Bertrand että Junttila olivat jääneet aiemmin maaliskuussa kokonaan ilman tehopisteitä. Pudotuspelien edetessä Ruohomaan laidoilla pelasivat niin Saku Mäenalanen, Ville Leskinen, Nicklas Lasu että Kristian Vesalainen. Kauden viimeisessä ottelussa, kuudennessa finaaliottelussa vieraissa Tapparaa vastaan hänen johtamansa ykkösketjun täydensivät Ville Leskinen ja Charles Bertrand. Ruohomaa voitti kauden päätteeksi Suomenmestaruuden.

#### KHL 2018–2021

Ruohomaa siirtyi kaudeksi 2018–2019 vuoden mittaisella sopimuksella KHL-seura Neftehimik Nižnekamskiin. Hän oli tehoilla 9+24=33 joukkueen paras syöttäjä ja toiseksi paras pistemies maanmiehensä Juuso Puustisen jälkeen. Kaudeksi 2019–2020 kaksikko siirtyi vuoden mittaisilla sopimuksilla jatkamaan KHL-uraansa Sibir Novosibirskiin. Ruohomaa voitti joukkueen sisäisen piste- ja syöttöpörssin tehoilla 13+31=44. Hänet valittiin joulukuussa 2019 KHL:n viikon hyökkääjäksi. Helmikuussa 2020 Ruohomaa teki Sibirin kanssa vuoden mittaisen jatkosopimuksen. Kaudella 2020–2021 hän voitti joukkueen sisäisen piste- ja syöttöpörssin tehoilla 9+30=39.

#### Siirtyminen SHL:ään

Kaudeksi 2021–2022 Ruohomaa siirtyi kaksivuotisella sopimuksella Ruotsin SHL-liigan Leksands IF:ään. Hän oli tehoilla 12+28=40 joukkueen toiseksi paras maalintekijä ja kolmanneksi paras pistemies.

### Maajoukkueura

Ruohomaa edusti Suomea MM-kilpailuissa vuonna 2021, jolloin hän voitti hopeaa. Ruohomaa putosi viimeisten joukossa Suomen lopullisesta joukkueesta vuoden 2023 turnaukseen. Yhteensä hän on pelannut 36 A-maaottelua tehopistein 4+6=10. Ruohomaa sai tililleen ensimmäisen A-maaottelunsa Channel One Cupin Prahassa pelatussa avausottelussa 13. joulukuuta 2017 Tšekkiä vastaan. Hänet merkittiin Suomen 13. hyökkääjäksi, eikä Ruohomaa saanut lopulta jääaikaa. Hän sai peliaikaa kuitenkin seuraavassa ottelussa 15. joulukuuta 2017 Moskovan VTB-jääpalatsissa Etelä-Koreaa vastaan. Ruohomaa merkittiin Suomen kolmosketjun keskushyökkääjäksi laidoilleen toinen A-maajoukkuedebytantti Juuso Ikonen sekä Lauri Korpikoski. Hän keräsi ottelussa myös kaksi syöttöpistettä. Suomen 4–1-voittoon päättynyt ottelu oli kaikkien aikojen ensimmäinen kohtaaminen Etelä-Koreaa vastaan jääkiekossa. Ensimmäisen A-maajoukkuemaalinsa Ruohomaa teki Channel One Cupissa 17. joulukuuta 2020 Moskovan TsSKA Arenalla Tšekkiä vastaan.

Muuta
-----

Ruohomaa on ennen ammattilaisuraansa työskennellyt myös kersanttina Puolustusvoimissa sekä siviilissä mm. rakennusalalla.

Mikaelin isoveljet Jarmo ja Juha Ruohomaa ovat pelanneet jääkiekkoa alemmilla sarjatasoilla. Veljesten isä Matti Ruohomaa valmensi heitä Lauttakylän Lujan junioreissa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2006–2007 | LLuja | II-divisioona | 9 | 2 | 3 | 5 | 2 | – | – | – | – | – |
| 2007–2008 | LLuja | Suomi-sarja | 11 | 2 | 5 | 7 | 16 | – | – | – | – | – |
|  | Salo HT | II-divisioona | 1 | 0 | 0 | 0 | 2 | – | – | – | – | – |
| 2008–2009 | LLuja | Suomi-sarja | 20 | 14 | 23 | 37 | 55 | – | – | – | – | – |
| 2009–2010 | LLuja | Suomi-sarja | 12 | 4 | 9 | 13 | 26 | – | – | – | – | – |
|  | KOOVEE | Suomi-sarja | 6 | 2 | 2 | 4 | 2 | – | – | – | – | – |
| 2010–2011 | KOOVEE | Suomi-sarja | 9 | 4 | 5 | 9 | 10 | – | – | – | – | – |
|  | LeKi | Mestis | 27 | 7 | 8 | 15 | 2 | 3 | 0 | 0 | 0 | 4 |
| 2011–2012 | Jokipojat | Mestis | 44 | 12 | 26 | 38 | 36 | 12 | 5 | 2 | 7 | 0 |
| 2012–2013 | JYP | SM-liiga | 18 | 2 | 0 | 2 | 10 | 1 | 0 | 0 | 0 | 0 |
|  | JYP-Akatemia | Mestis | 25 | 3 | 8 | 11 | 42 | – | – | – | – | – |
| 2013–2014 | Jokipojat | Mestis | 56 | 22 | 43 | 65 | 34 | 2 | 0 | 1 | 1 | 0 | Ykköstähdistö |
| 2014–2015 | KalPa | SM-liiga | 53 | 6 | 20 | 26 | 14 | 6 | 3 | 1 | 4 | 4 |
| 2015–2016 | KalPa | SM-liiga | 59 | 12 | 31 | 43 | 52 | 3 | 1 | 2 | 3 | 0 |
| 2016–2017 | Kärpät | SM-liiga | 21 | 1 | 5 | 6 | 10 | 2 | 0 | 0 | 0 | 0 |
| 2017–2018 | Kärpät | SM-liiga | 56 | 20 | 29 | 49 | 63 | 17 | 3 | 5 | 8 | 4 | Kanada-malja |
| 2018–2019 | Neftehimik Nižnekamsk | KHL | 49 | 9 | 24 | 33 | 16 | – | – | – | – | – |
| 2019–2020 | Sibir Novosibirsk | KHL | 61 | 13 | 31 | 44 | 36 | 5 | 1 | 2 | 3 | 0 |
| 2020–2021 | Sibir Novosibirsk | KHL | 55 | 9 | 30 | 39 | 54 | – | – | – | – | – |  |  |  |  |  |  | MM | 9 | 1 | 2 | 3 | 4 |
| 2021–2022 | Leksands IF | SHL | 48 | 12 | 28 | 40 | 14 | 3 | 1 | 1 | 2 | 2 |
| 2022–2023 | Leksands IF | SHL | 41 | 4 | 19 | 23 | 44 | 3 | 1 | 0 | 1 | 4 |
| 5 kautta | yhteensä | SM-liiga | 207 | 41 | 85 | 126 | 149 | 29 | 7 | 8 | 15 | 8 |
| 3 kautta | yhteensä | KHL | 165 | 31 | 85 | 116 | 106 | 5 | 1 | 2 | 3 | 0 |
| 2 kautta | yhteensä | SHL | 89 | 16 | 47 | 63 | 58 | 6 | 2 | 1 | 3 | 6 |
| 4 kautta | yhteensä | Mestis | 152 | 44 | 85 | 129 | 114 | 17 | 5 | 3 | 8 | 4 |

Lähteet
-------

* Mikael Ruohomaa The Internet Hockey Databasessa (englanniksi)
* Mikael Ruohomaa Eurohockey-sivustolla (englanniksi)
* Mikael Ruohomaa *Elite Prospects*. Everysport Media Group AB.  (englanniksi)

### Viitteet

1. 1 2  Kapteenisto valittu kaudelle 2017–2018! *oulunkarpat.fi*.  7.9.2017. Oulun Kärpät Oy. Viitattu 8.9.2017.
2. 1 2 3 4 5 6 7  Mikael Ruohomaa *Elite Prospects*. Everysport Media Group AB.  (englanniksi)
3. ↑  Elite Prospects - Ässät U16 *eliteprospects.com*. Everysport Media Group AB. Viitattu 21.12.2020. (englanniksi)
4. ↑  Elite Prospects - LLuja *eliteprospects.com*. Everysport Media Group AB. Viitattu 21.12.2020. (englanniksi)
5. ↑  LeKi vahvisti miehistöään *Jatkoaika.com*.  5.11.2010. Jatkoaika r.y. Viitattu 5.10.2013.
6. ↑  Jokipojille kentällinen uusia miehiä *Jatkoaika.com*.  9.6.2011. Jatkoaika r.y. Viitattu 5.10.2013.
7. ↑  Ohtonen, Renne: Mystinen sentteri joulutauolle pisteputkessa *Jatkoaika.com*.  23.12.2011. Jatkoaika r.y. Viitattu 5.10.2013.
8. ↑  Elite Prospects - Jokipojat *eliteprospects.com*. Everysport Media Group AB. Viitattu 21.12.2020. (englanniksi)
9. ↑  JYPille kuusi uutta pelaajasopimusta *Jatkoaika.com*.  30.4.2012. Jatkoaika r.y. Viitattu 5.10.2013.
10. ↑  Heikkilä, Tuomas: Ällistyttävää! Kärkikamppailu Kisapuistossa *ksml.fi*.  27.9.2012. Keskisuomalainen Oyj. Viitattu 15.7.2021.
11. ↑  Tilastot – Liiga *liiga.fi*.  27.9.2012. Jääkiekon SM-liiga Oy. Viitattu 5.10.2013.
12. ↑  Koljonen, Juha: Ruohomaa avasi tuplalla *Jatkoaika.com*.  21.2.2013. Jatkoaika r.y. Viitattu 5.10.2013.
13. ↑  Jokipojat julkaisi nipun sopimuksia *Jatkoaika.com*.  7.6.2013. Jatkoaika r.y. Viitattu 5.10.2013.
14. ↑  Elite Prospects - Mestis Stats 2013-2014 *eliteprospects.com*. Everysport Media Group AB. Viitattu 21.12.2020. (englanniksi)
15. ↑  Mestis palkitsi kauden 2013–2014 onnistujat *Jatkoaika.com*.  29.4.2014. Jatkoaika r.y. Viitattu 4.5.2014.
16. ↑  Mikael Ruohomaa Jatkoajan valinta tammikuun Mestis-pelaajaksi  4.2.2014. Jatkoaika.com. Viitattu 4.5.2014.
17. ↑  Ruohomaa lähtee liigajäille *Jatkoaika.com*.  10.4.2014. Jatkoaika r.y. Viitattu 4.5.2014.
18. ↑  Elite Prospects - KalPa *eliteprospects.com*. Everysport Media Group AB. Viitattu 21.12.2020. (englanniksi)
19. ↑  Otteluseuranta *liiga.fi*.  24.3.2015. Jääkiekon SM-liiga Oy. Viitattu 31.3.2015.
20. ↑  KalPa teki hurjan kirin *is.fi*.  24.3.2015. Sanoma Media Finland Oy. Viitattu 31.3.2015.
21. ↑  Otteluseuranta *liiga.fi*.  26.3.2015. Jääkiekon SM-liiga Oy. Viitattu 31.3.2015.
22. ↑  Mikael Ruohomaasta kasvamassa KalPalle tärkeä ratkaisija *is.fi*.  26.3.2015. Sanoma Media Finland Oy. Viitattu 31.3.2015.
23. ↑  Elite Prospects - KalPa *eliteprospects.com*. Everysport Media Group AB. Viitattu 21.12.2020. (englanniksi)
24. ↑  Vanhoja tuttuja ja uutta verta Ouluun – Heshka ja Rynnäs Kärppien haaviin *Jatkoaika.com*.  31.7.2014. Jatkoaika r.y. Viitattu 25.4.2016.
25. ↑  Elite Prospects - Kärpät *eliteprospects.com*. Everysport Media Group AB. Viitattu 21.12.2020. (englanniksi)
26. ↑  Ruohomaa sivussa Kärppien vahvuudesta – "Tulee takaisin joskus joulun jälkeen" *Jatkoaika.com*.  15.11.2016. Jatkoaika r.y. Viitattu 21.3.2017.
27. ↑  Onnela, Janne: Mikael Ruohomaa loukkaantui jälleen – näillä miehillä Lukon vieraaksi *kaleva.fi*.  3.1.2017. Kaleva365 Oy. Viitattu 21.3.2017.
28. ↑  Elite Prospects - Liiga Stats 2017-2018 *eliteprospects.com*. Everysport Media Group AB. Viitattu 21.12.2020. (englanniksi)
29. ↑  Vuorjoki, Jouko: Kiveen hakattu Kärppien ykkösketju on nyt hajotettu *ls24.fi*.  24.3.2018. Marva Media Oy. Viitattu 30.4.2018.
30. ↑  Edessä kuudes finaali – "Me ollaan tänään se joukkue" *oulunkarpat.fi*.  26.4.2018. Oulun Kärpät Oy. Viitattu 29.4.2018.
31. ↑  KHL houkutteli ensi kaudeksi useita Liiga-tähtiä − Kärpät kärsii Junttilan, Bertrandin ja Ruohomaan menetyksistä *Jatkoaika.com*.  2.5.2018. Jatkoaika r.y. Viitattu 3.5.2018.
32. ↑  Elite Prospects - Neftekhimik Nizhnekamsk *eliteprospects.com*. Everysport Media Group AB. Viitattu 21.12.2020. (englanniksi)
33. ↑  Vehviläinen, Jani: Puustinen ja Ruohomaa Sibirin riveihin *Jatkoaika.com*.  1.5.2019. Jatkoaika r.y. Viitattu 21.12.2020.
34. ↑  Elite Prospects - Sibir Novosibirsk *eliteprospects.com*. Everysport Media Group AB. Viitattu 21.12.2020. (englanniksi)
35. ↑  KHL:ssä huippujälkeä takonut suomalaishyökkääjä jatkosopimukseen *MTVuutiset.fi*.  19.2.2019. Telia Company AB. Viitattu 21.12.2020.
36. ↑  Elite Prospects - Sibir Novosibirsk *eliteprospects.com*. Everysport Media Group AB. Viitattu 4.3.2021. (englanniksi)
37. ↑  Nurminen, Veikko: KHL:ssä tehokkaita kausia pelannut Mikael Ruohomaa siirtyy Leksandin riveihin *Jatkoaika.com*.  15.7.2021. Jatkoaika r.y. Viitattu 15.7.2021.
38. ↑  Elite Prospects - Leksands IF *eliteprospects.com*. Everysport Media Group AB. Viitattu 21.12.2022. (englanniksi)
39. ↑  Kuisma, Lassi: Nämä Leijonat kokivat karun kohtalon – Joukkueesta putosi kovia nimiä *iltalehti.fi*.  7.5.2023. Alma Media Suomi Oy. Viitattu 9.5.2023.
40. ↑  Tilanne 7.5.2023
41. ↑  CZE - FIN (Line Up) *stats.swehockey.se*.  13.12.2017. Svenska Ishockeyförbundet. Viitattu 21.12.2020. (englanniksi)
42. ↑  FIN - SOU (Line Up) *stats.swehockey.se*.  15.12.2017. Svenska Ishockeyförbundet. Viitattu 21.12.2020. (englanniksi)
43. ↑  FIN - SOU (4-1) *stats.swehockey.se*.  15.12.2017. Svenska Ishockeyförbundet. Viitattu 21.12.2020. (englanniksi)
44. ↑  Marttinen, Mikko: Parinsadan lisenssipelaajan Etelä-Korea kohtaa Leijonat – maan tavoite olympialätkässä: kultamitali! *is.fi*.  11.12.2017. Jincheon:  Sanoma Media Finland Oy. Viitattu 18.12.2017.
45. ↑  Arkko, Simo: Leijonat kaatoi Tshekin vauhdikkaassa avauspelissä – kolme pelaajaa teki avausmaalinsa maajoukkueessa *yle.fi*.  17.12.2020. Yleisradio Oy. Viitattu 21.12.2020.
46. ↑  Onnela, Janne: Ykkössentteri Ruohomaan polvi napsahti avaus­vii­kon­lop­pu­na: "Menee jo huonon vitsikirjan puolelle" *kaleva.fi*.  24.9.2017. Kaleva365 Oy. Viitattu 25.9.2017.
47. ↑  Kuoppala, Matti: "Ruoho" puhkesi kukkaan Kärpissä – "Rissasen Jaakko sanoi kerran minulle, että sinun elämästä pitäisi kirjoittaa kirja" *oululehti.fi*.  12.12.2017. Joutsen Media Oy. Viitattu 16.12.2017.
48. ↑  Jarmo Ruohomaa *Elite Prospects*. Everysport Media Group AB.  (englanniksi)
49. ↑  Juha Ruohomaa *Elite Prospects*. Everysport Media Group AB.  (englanniksi)
50. ↑  Ruohomaa, Matti: Kärppäneulan tarina – Mikael Ruohomaan isä kertoo Kärppien suuresta merkityksestä perheelle *kaleva.fi*.  27.4.2018. Kaleva365 Oy. Viitattu 30.4.2018.

Suomen joukkue – Jääkiekon MM-kilpailut 2021
2 Pokka |
3 Määttä |
6 Sund |
7 Kaski |
12 Anttila (**C**) |
13 Ruohomaa |
15 Lundell |
20 Ojamäki |
21 Innala |
22 Ruotsalainen |
24 Björninen |
25 Karjalainen |
27 Kontiola (**A**) |
29 Säteri |
31 Juvonen |
38 Turunen |
39 Nousiainen |
40 Lindbohm |
45 Olkinuora |
47 Tiivola |
48 Puustinen |
50 Koivisto |
52 Seppälä |
55 Ohtamaa (**A**) |
61 Rindell |
76 Sallinen |
80 Mäenalanen |
81 Pakarinen |
Valmentaja Jukka Jalonen